FI Euroopan unionin virallinen lehti C 314/12

Ilmoitus polkumyyntitoimenpiteistä Amerikan yhdysvalloista peräisin olevan etanoliamiinin tuonnissa ja Amerikan yhdysvalloista peräisin olevan etanoliamiinin tuontia koskevan polkumyyntitutkimuksen osittaisesta uudelleenaloittamisesta

2012/C 314/10

Euroopan unionin yleinen tuomioistuin, jäljempänä ’unionin yleinen tuomioistuin’, kumosi 8 päivänä toukokuuta 2012 asiassa T-158/10 antamallaan tuomiolla lopullisen polkumyyntitullin käyttöön ottamisesta Amerikan yhdysvalloista peräisin olevan etanoliamiinin tuonnissa 19 päivänä tammikuuta 2010 annetun neuvoston täytäntöönpanoasetuksen (EU) N:o 54/2010 (1), jäljempänä ’lopullista polkumyyntitullia koskeva asetus’ tai ’kiistanalainen asetus’, siltä osin kuin se koskee The Dow Chemical Companya, jäljempänä ’Dow Chemical’ tai ’asianomainen yritys’.

Toukokuun 8 päivänä 2012 annetun tuomion johdosta Dow Chemicalin valmistaman etanoliamiinin Euroopan unioniin suuntautuvaan tuontiin ei enää sovelleta asetuksella (EU) N:o 54/2010 käyttöön otettuja polkumyyntitoimenpiteitä.

1. Tiedottaminen tulliviranomaisille

Tämän vuoksi Amerikan yhdysvalloista peräisin olevien, Dow Chemicalin (TARIC-lisäkoodi A115) valmistamien etanoliamiinien, jotka luokitellaan nykyisin CN-koodeihin ex 2922 11 00 (monoetanoliamiini) (TARIC-koodi 2922110010), ex 2922 12 00 (dietanoliamiini) (TARIC-koodi 2922120010) ja 2922 13 10 (trietanoliamiini), tuonnista Euroopan unioniin asetuksen (EU) N:o 54/2010 nojalla maksetut lopulliset polkumyyntitullit olisi palautettava tai peruutettava. Palauttamista tai peruuttamista on pyydettävä kansallisilta tulliviranomaisilta voimassa olevan tullilainsäädännön mukaisesti.

2. Polkumyyntitutkimuksen osittainen uudelleenaloittaminen

Unionin yleinen tuomioistuin kumosi 8 päivänä toukokuuta 2012 antamallaan tuomiolla asetuksen (EU) N:o 54/2010. Unionin yleinen tuomioistuin totesi neuvoston tehneen kaksi arviointivirhettä i) todetessaan polkumyynnin jatkuneen tarkastelua koskevan tutkimusajanjakson aikana ja siten näiden tietojen perusteella sen todennäköisesti myös jatkuvan ja ii) määrittäessään etanoliamiinin käyttämättömän tuotantokapasiteetin tasoksi Yhdysvalloissa 60 000 tonnia.

Tuomioistuimissa (2) on vahvistettu, että tapauksissa, joissa menettely koostuu useista hallinnollisista vaiheista, yhden vaiheen kumoaminen ei johda koko menettelyn mitätöimiseen. Polkumyynnin vastainen menettely on tällainen monivaiheinen menettely. Näin ollen lopullista polkumyyntitullia koskevan asetuksen joidenkin osien kumoaminen ei tarkoita sitä, että koko kyseisen asetuksen antamista edeltävä menettely olisi pätemätön. Euroopan unionin toiminnasta tehdyn sopimuksen 266 artiklan mukaan Euroopan unionin toimielinten on kuitenkin pantava yleisen tuomioistuimen 8 päivänä toukokuuta 2012 antama tuomio täytäntöön. Unionin toimielimet voivat tuomiota täytäntöön pannessaan korjata ne kiistanalaisen asetuksen näkökohdat, jotka johtivat sen kumoamiseen, mutta jättää ennalleen sen kiistattomat osat, joihin tuomio (3) ei vaikuta. On huomattava, että kaikki muut kiistanalaisen asetuksen päätelmät, joita ei kiistetty valitusten tekemiselle asetetussa määräajassa ja joita ei näin ollen käsitelty tuomioistuimissa ja jotka eivät johtaneet kiistanalaisen asetuksen kumoamiseen, pysyvät voimassa.

Näin ollen komissio on päättänyt aloittaa uudelleen Amerikan yhdysvalloista peräisin olevan etanoliamiinin tuontia koskevan polkumyyntitutkimuksen, joka on pantu vireille polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (4) nojalla (korvattu polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 marraskuuta 2009 annetulla neuvoston asetuksella (EY) N:o 1225/2009 (5)), jäljempänä ’perusasetus’. Uudelleenaloittaminen rajoittuu vain edellä mainitun unionin yleisen tuomioistuimen tuomion täytäntöönpanoon.

3. Menettely

Neuvoa-antavaa komiteaa kuultuaan komissio on todennut, että polkumyyntitutkimuksen aloittaminen osittain uudelleen on perusteltua, mistä syystä se aloittaa osittain uudelleen muun muassa Amerikan yhdysvalloista peräisin olevan etanoliamiinin tuontia koskevan polkumyyntitutkimuksen, joka pantiin vireille Euroopan unionin virallisessa lehdessä julkaistulla ilmoituksella (6) perusasetuksen 11 artiklan 2 kohdan mukaisesti.

Uudelleenaloittaminen rajoittuu vain edellä mainitun tuomion täytäntöönpanoon, siltä osin kuin asia koskee polkumyynnin jatkumista tai toistumista tarkastelua koskevan tutkimusajanjakson aikana ja etanoliamiinien käyttämätöntä tuontantokapasiteettia Yhdysvalloissa.

Kaikkia asianomaisia osapuolia pyydetään esittämään näkökantansa sekä toimittamaan tiedot ja asiaa tukeva näyttö. Nämä tiedot ja asiaa tukeva näyttö on toimitettava komissiolle 4 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne sitä pyytävät ja osoittavat, että niiden kuulemiseen on erityisiä syitä. Tämä pyyntö on esitettävä 4 kohdan b alakohdassa asetetussa määräajassa.

4. Määräajat

a) Osapuolten ilmoittautuminen ja tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava mahdolliset muut tiedot 20 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

b) Kuulemiset

Asianomaiset osapuolet voivat samassa 20 päivän määräajassa myös pyytää saada tulla komission kuulemiksi.

5. Kirjalliset huomautukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin- ja faksinumero. Kaikki asianomaisten osapuolten luottamuksellisina toimittamat kirjalliset näkökannat, mukaan luettuina tässä ilmoituksessa pyydetyt tiedot ja kirjeenvaihto, on varustettava merkinnällä ”Limited” (7), ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË F. +32 22956505

6. Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se vaikeuttaa tutkimusta huomattavasti, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos asianomaisen osapuolen todetaan toimittaneen vääriä tai harhaanjohtavia tietoja, niitä ei oteta huomioon ja niiden sijasta voidaan perusasetuksen 18 artiklan mukaisesti käyttää käytettävissä olevia tietoja. Jos asianomainen osapuoli ei toimi yhteistyössä tai toimii yhteistyössä vain osittain ja tämän vuoksi käytetään käytettävissä olevia tietoja, lopputulos voi olla osapuolen kannalta epäedullisempi kuin jos se olisi toiminut yhteistyössä.

7. Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (8) mukaisesti.

8. Kuulemismenettelystä vastaava neuvonantaja

Jos puolustautumisoikeuksien käytössä ilmenee vaikeuksia, asianomainen osapuoli voi ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja komission yksiköiden välinen yhteyshenkilö ja toimii tarvittaessa sovittelijana menettelytapakysymyksissä, jotka vaikuttavat osapuolten etujen suojaamiseen kyseisessä menettelyssä. Tällaisia kysymyksiä ovat lähinnä oikeus tutustua asiakirjoihin, salassapito, määräaikojen pidentäminen ja kirjallisesti ja/tai suullisesti esitettyjen näkökantojen käsittely. Asianomaiset osapuolet saavat lisätietoja sekä tarkempia yhteystietoja kuulemismenettelystä vastaavan neuvonantajan verkkosivuilta kauppapolitiikan pääosaston internetosoitteessa (http://ec.europa.eu/trade/tackling-unfair-trade/hearing-officer/index_en.htm).

(1) EUVL L 17, 22.1.2010, s. 1.

(2) Asia T-2/95, Industrie des poudres sphériques (IPS) vastaan neuvosto (Kok., s. II-3939).

(3) Asia C-458/98 P, Industrie des poudres sphériques (IPS) vastaan neuvosto (Kok., s. I-08147).

(4) EYVL L 56, 6.3.1996, s. 1.

(5) EUVL L 343, 22.12.2009, s. 51.

(6) EUVL C 270, 25.10.2008, s. 26.

(7) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin, neuvoston ja komission asiakirjojen saamisesta yleisön tutustuttavaksi annetun Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.

(8) EYVL L 8, 12.1.2001, s. 1.